بابا درویش ءِ نام ءَ
کوش ءَ ھلوتے مان پوشتگ
نوداں ترانگے گوناپتگ
ماہءَ گلہ ئے سر شاریں
استاراں ودارءِ بستگ
پوراں درپش کتگ زربارءَ
دْروتے مَھّلاں شھمینتگ
زھیر ءِ ساھگءَ واپینتگ
چاڑے ترانگی ءَ بستگ
یات ءُ ترانگے ھسکارتگ
سھبی پہ گلیں پاگاھی
کوش ءَ شیکتگ پہ دراھی
نوداں شنز اتگ زرباری
دل چہ مولماں سر رتکگ
ھال ءِ بے تبیں دل بْرتکگ
کہ ساجی مولماں پیر بوتگ
کہ بابا مدت ئے چہ گوستگ
نہ ھالے ساجی ءِ سر کرتگ
نہ کہ پہ دڑامب مستاتگے
نہ کیت کَلّیاں آپ کنتیں
نہ کہ ساھگاں سسارایت
درچکاں زیک من ءَجست کرتگ
سنگر گریوَگاں کاھان ءِ
کِلکور ءِ کُنر سیاھداریں
بیروٹ سُھر چکیں ارس گارایت
ڈاڈر موسماں ھسکارایت
سنجر چہ دل ءَ رنجیگ انت
دشتُک تیوگ ءَ پرسیگ انت
کہ بابا ھمبلاں گِستاہ بوت
نوداں مھپلیں ارس گورتگ
پلیں زامراں ارسیگ انت
کوپچانی ترا لوٹوک ایں
درویش دیدَگءُ مئے روکیں
دشتُک سھرکپ ءَ چو روکیں
راھانی سگار دنزین انت
پادانی پداں ملین انت
ماما ھوں چَکیں زھر گار ایت
دنزان گپتگاں راہ پاری
کِشکاں زامران راہ چاری
رنگان سر شمان زرباری
باریں کے من ءَ پیشدار ایت
بابا تئی زھیر سوھانیں
تیراں زِم سریں چو بیرءَ
راج ءِ چیدگ ءِ تو بابا
سر برز اِنت تئی نامداریں
کوم ءُ راج تئی دلداریں
شان ءُ تئی مڑاہ البرزیں
راج ءِ دپتران ماں نکش ایں
“نودان” تئی ھیالاں گرد ایت
نام ءَ تئی مدامّ ءَ وردیت
” سنگیں” پہ ترا پھر بندیت
” لاڈوک “پہ ترا بچکندیت
کہ زھگءُ پہ وتن شیدءَ ات
زھگ ءُ پہ وتن بکشاتگ
ءُارواہ نوں منی سارْد آپیں
ارواہ نوں منی سارْد آپیں
درملکی زھیر گرنچیناں
ھدّانیں گماں رنجیناں
راجے پسگ اَت ھمیل ایں
ننگءُ گیرت ءِ سرھیل ایں
سستگ ھمبلاں پُر مھریں
سستگ ھمبلاں پُر مھریں
گپور درملکی